Ontvoeringsdrama speel af in LimpopoArgieffoto: SAPD/Facebook Brig. Hangwani Mulaudzi, woordvoerder van die Valke, het gesê die 36-jarige vrou is Dinsdag ontvoer. “Die vrou het net haar motor parkeer toe sy deur twee mans gegryp is wat haar geblinddoek en agter in haar voertuig ingeboender het, voordat hulle met haar weggery het.” Mulaudzi het gesê die ontvoerders het daarna die vrou se familie gebel en ŉ losprys geëis. ŉ Reëling is getref om die geld Donderdagaand op ŉ afgespreekte plek tussen Polokwane en Lebowakgomo te oorhandig. “Die familie was omstreeks 20:00 op pad om die geld af te gee, met die Valke en polisie wat hul volg, toe die ontvoerders hulle gebel en gesê het om die geld by Ga-Chuene naby Lebowakgomo af te gee,” het Mulaudzi gesê. “Die ontvoerders het op die toneel aangekom en uit hul voertuig geklim terwyl hulle ŉ vuurwapen op die slagoffer gerig het. Soos hulle nader gestap het na die geld toe, het hulle besef die polisie is ook daar en op hulle losgebrand. Drie polisiebeamptes is gewond.” Die ontvoerders het die geld en hul voertuig agtergelaat en in nabygeleë bosse in gevlug. Die vrou ontvang tans traumaberading by ŉ hospitaal. Die ontvoerders is nog op vrye voet.